Krafist svara af dönsku ríkisstjórninni um hvort gefin hafi verið fyrirmæli um halda mótmælum leyndum fyrir forseta Kína - Frétt - Evrópuvaktin
5. ágúst 2012 klukkan 21:11
Enhedslisten (Einingarlistinn) sem stendur að baki dönsku ríkisstjórninni krefst upplýsinga um hve hátt innan danska stjórnkerfisins hafi verið ákveðið að vernda Hu Jintao, forseta Kína, fyrir allri gagnrýni þegar hann heimsótti Danmörku í júní sl. Morten Bødskov dómsmálaráðherra ber að svara fyrir hönd ríkisstjórnarinnar.
Pernille Skipper, málsvari Enhedslisten í réttarfarsmálum, beinir spurningunni til ráðherrans sem mun svara henni á fundi réttarfarsnefndar danska þingsins. Ætlunin er að fá úr því skorið hvort gefin hafi verið bein fyrirmæli um að halda öllum mótmælendum og gagnrýni vegna mannréttindabrota frá Hu Jintao.
"Ýmislegt dulaurfullt gerðist á meðan forsetinn dvaldist hér. Einkum þegar litið er á hlutina í samhengi," segur Pernille Skipper. Hún bendir á að mörgum mótmælendum hefði verið ýtt til hliðar eða leitað hafi verið á þeim og að lögreglan hafi gert tíbetskan fána upptækan.
Þá hafi lögreglan handtekið blaðamann frá Ekstra Bladet þegar hann vildi hengja upp skilti með mynd af Tíbetbúa sem hafði kveikt í sér með ávarpi til Hu Jintao: "Hvað viljið þér gera, hr. einræðisherra?"
"Það sýnist oftúlkun á ákvæðum um almannafrið að sæta handtöku fyrir að hengja upp skilti," segir Pernille Skipper.
Þá vakti athygli að lögreglan lagði röð af lögreglubílum fyrir framan mótmælendur á Højbro Plads svo að Hu Jintao gæti ekki séð borða með slagorðum gegn Kína þegar honum var ekið framhjá á leið til Kristjánsborgarhallar.
"Þetta vekur hjá mér grunsemdir um að lögreglan hafi fylgt stefnu um að fela alla óánægju með stjórnarhætti í Kína. Sé þetta rétt er augljóst að dönsk stjórnvöld hafa talið það meira virði að eiga milljónaviðskipti við Kínverja en að verja eigið málfrelsi okkar," segir Pernille Skipper.
Hún býst nú við því að Morten Bødskov skýri nákvæmlega hve hátt innan kerfisins ákvörðun um framgöngu lögreglunnar var tekin.
Af hálfu lögreglunnar í Kaupmannahöfn hefur því verið harðlega mótmælt að hún hafi reynt að koma í veg fyrir gagnrýni á forseta Kína og fyrirmæli hafi ekki komið til hennar frá dómsmálaráðuneytinu. Strax eftir brottför kínverska forsetans sagði Mogens Lauridsen lögreglustjóri að lögreglan hefði ekki gert annað en að gæta nauðsynlegs öryggis.
Helle Thorning-Schmidt, forsætisráðherra Danmerkur, ræddi ástandið í Tíbet við Hu Jintao og gerði honum grein fyrir því að í Danmörku og ESB hefðu menn "vissar áhyggjur vegna stöðu mannréttindamála í Kína," eins og hún orðaði það á blaðamannafundi.
Á fundinum lagði hún jafnframt áherslu á að gagnrýni á kerfisbundin mannréttindabrot kínverskra stjórnvalda mætti ekki skyggja á allt það gagn sem hafa mætti af nánari samskiptum milli Danmerkur og Kína.
"Það ber að gæta þess í þessari umræðu [um mannréttindi] að blása hana ekki svo út að maður gleymi að huga að dönskum hagsmunum og dönskum störfum," sagði Thorning-Schmidt.